CELEX: 32005R0240
Language: el
Date: 2005-02-11 00:00:00
Title: Κανονισμός (ΕΚ) αριθ. 240/2005 της Επιτροπής, της 11ης Φεβρουαρίου 2005, για την κατάργηση των κανονισμών (ΕΚ) αριθ. 2294/2000 και (ΕΚ) αριθ. 1369/2002 στον τομέα του γάλακτος και των γαλακτοκομικών προϊόντων

12.2.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 42/10
            
         
      ΚΑΝΟΝΙΣΜΌΣ (ΕΚ) αριθ. 240/2005 ΤΗΣ ΕΠΙΤΡΟΠΉΣ
   
   της 11ης Φεβρουαρίου 2005
   για την κατάργηση των κανονισμών (ΕΚ) αριθ. 2294/2000 και (ΕΚ) αριθ. 1369/2002 στον τομέα του γάλακτος και των γαλακτοκομικών προϊόντων
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), και ιδίως το άρθρο 31 παράγραφος 10 τρίτη περίπτωση και το άρθρο 31 παράγραφος 14,
   Εκτιμώντας τα ακόλουθα:
   
               (1)
            
            
               Στο άρθρο 31 παράγραφος 10 τρίτη περίπτωση του κανονισμού (ΕΚ) αριθ. 1255/1999 ορίζεται ότι στην περίπτωση διαφοροποιημένης επιστροφής, η επιστροφή καταβάλλεται όταν παρέχεται η απόδειξη ότι τα προϊόντα έχουν φθάσει στον τόπο προορισμού που αναφέρεται στο πιστοποιητικό ή σε άλλο τόπο προορισμού για τον οποίο έχει καθοριστεί επιστροφή. Είναι δυνατό να προβλεφθούν παρεκκλίσεις από τον κανόνα αυτό, υπό τον όρο ότι ορίζονται οι προϋποθέσεις οι οποίες προσφέρουν ισοδύναμες εγγυήσεις.
            
         
               (2)
            
            
               Τέτοιες παρεκκλίσεις προβλέπονται από τον κανονισμό (ΕΚ) αριθ. 2294/2000 της Επιτροπής, της 16ης Οκτωβρίου 2000, για παρέκκλιση από το άρθρο 31 παράγραφος 10 του κανονισμού (ΕΚ) αριθ. 1255/1999 του Συμβουλίου περί κοινής οργανώσεως αγοράς στον τομέα του γάλακτος και των γαλακτοκομικών προϊόντων όσον αφορά την απόδειξη άφιξης στον προορισμό σε περίπτωση διαφοροποιημένων επιστροφών και για λεπτομέρειες εφαρμογής του χαμηλότερου ποσού της επιστροφής κατά την εξαγωγή ορισμένων γαλακτοκομικών προϊόντων (2) και από τον κανονισμό (ΕΚ) αριθ. 1369/2002 της Επιτροπής, της 26ης Ιουλίου 2002, για παρέκκλιση από το άρθρο 31 παράγραφος 10 του κανονισμού (ΕΚ) αριθ. 1255/1999 του Συμβουλίου σχετικά με την απόδειξη άφιξης στον προορισμό σε περίπτωση διαφοροποιημένων επιστροφών και περί λεπτομερειών εφαρμογής του χαμηλότερου ύψους της επιστροφής κατά την εξαγωγή ορισμένων γαλακτοκομικών προϊόντων (3).
            
         
               (3)
            
            
               Ο κανονισμός (ΕΚ) αριθ. 351/2004 της Επιτροπής, της 26ης Φεβρουαρίου 2004, για καθορισμό των επιστροφών κατά την εξαγωγή στον τομέα του γάλακτος και των γαλακτοκομικών προϊόντων (4) εισάγει διαφοροποιημένες επιστροφές ανάλογα με τον προορισμό για όλα τα γαλακτοκομικά προϊόντα από τις 27 Φεβρουαρίου 2004. Από την ίδια ημερομηνία, ο κανονισμός (ΕΚ) αριθ. 519/2004 της Επιτροπής, της 19ης Μαρτίου 2004, για παρέκκλιση από τον κανονισμό (ΕΚ) αριθ. 800/1999 όσον αφορά την εξαγωγή προϊόντων στον τομέα του γάλακτος και των γαλακτοκομικών προϊόντων (5) καθορίζει διατάξεις που αφορούν την απόδειξη ολοκλήρωσης των τελωνειακών διατυπώσεων για την εισαγωγή σε μια τρίτη χώρα.
            
         
               (4)
            
            
               Ως εκ τούτου, οι κανονισμοί (ΕΚ) αριθ. 2294/2000 και (ΕΚ) αριθ. 1369/2002 έχουν καταστεί άνευ αντικειμένου και πρέπει να καταργηθούν.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κανονισμοί (ΕΚ) αριθ. 2294/2000 και (ΕΚ) αριθ. 1369/2002 καταργούνται.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Φεβρουαρίου 2005.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 160 της 26.6.1999, σ. 48· κανονισμός όπως τροποποιήθηκε τελευταία από τον κανονισμό (ΕΚ) αριθ. 186/2004 της Επιτροπής (ΕΕ L 29 της 3.2.2004, σ. 6).
   
      (2)  ΕΕ L 262 της 17.10.2000, σ. 14.
   
      (3)  ΕΕ L 198 της 27.7.2002, σ. 37.
   
      (4)  ΕΕ L 60 της 27.2.2004, σ. 46.
   
      (5)  ΕΕ L 83 της 20.3.2004, σ. 4.